Fødevareminister Dan Jørgensen og biologerne fra DTU Aqua frygter for, at tobisbestanden er truet, og at det derfor ikke kan komme på tale at arbejde for en kvoteforhøjelse, der ellers vil sikre masser af arbejdspladser i de vest- og nordjyske havne. Biologernes konklusioner svarer dog slet ikke til den virkelighed, som de danske tobisfiskere ser, når de fisker i Nordsøen. Derfor vil Danmarks Fiskeriforening PO nu benytte et møde med DTU Aqua mandag til at få en grundig gennemgang af de konklusioner, som biologerne har lagt til grund for at afvise fiskernes krav om en øjeblikkelig kvoteforhøjelse. - Befolkningen får det klare indtryk, at bestanden af tobis er truet, hvis vi får en forhøjelse af kvoten på 30 procent. Det er helt ude af proportioner og stemmer slet ikke overens med den virkelighed, som vores fiskere oplever. Og hvis man i tvivl, kan man jo bare tage en tur ned i havnene for at se, hvor mange fartøjer der ligger og venter på at kunne få losset deres fangstsiger Svend-Erik Andersen, formand for DFPO. Fødevareministeren frygter, at man risikerer, at der så ikke er noget at fange i fremtiden, hvis man giver fiskerne den forhøjelse af kvoterne, som de har ønsket. - Vi er meget tvivlende over for de tal, som vi har set fra DTU Aqua, og vi skal vende hver en mulig sten i et forsøg på at sikre, at fiskeriet kan fortsætte længst muligt, siger Svend-Erik Andersen. Svend-Erik Andersen understreger, at det er et krav fra fiskerside, at der udvikles en holdbar metode til vurdering af tobisbestanden, der tager hensyn til de aktuelle og naturgivne svingninger, der vil være i bestanden. Samtidig vil man væk fra den forvaltning, der fordeler tobiskvoten på områder, fordi de gør det umuligt at fiske kvoterne op på rentabel vis.

Referat:
Fiskerne er ikke enige i de konklusioner, som biologerne er kommet frem til omkring en forhøjelse tobiskvoten og vil nu tage det op på et møde med DTU Aqua.